Meddelelse om indledning af en fornyet udløbsundersøgelse af antidumpingforanstaltningerne vedrørende importen af korte syntetiske fibre af polyester med oprindelse i Belarus

(2001/C 211/08)

Efter offentliggørelsen af en meddelelse om det forestående udløb(1) af de gældende antidumpingforanstaltninger vedrørende importen af korte syntetiske fibre af polyester med oprindelse i Belarus har Kommissionen modtaget en anmodning om fornyet undersøgelse i henhold til artikel 11, stk. 2, i Rådets forordning (EF) nr. 384/96(2), senest ændret ved forordning (EF) nr. 2238/2000(3) ("grundforordningen").

1. Anmodning om en fornyet undersøgelse

Anmodningen blev indgivet den 30. april 2001 af den internationale komité for rayon og syntetiske fibre (CIRFS) (i det følgende benævnt "ansøgeren") på vegne af producenter, som tegner sig for en væsentlig del - i dette tilfælde over 50 % - af den samlede produktion i Fællesskabet af korte syntetiske fibre af polyester.

2. Produkt

Den vare, der er omfattet af den fornyede undersøgelse, er korte syntetiske fibre af polyester med oprindelse i Belarus (i det følgende benævnt "den pågældende vare"), som på nuværende tidspunkt hidrører under KN-kode 5503 20 00. Denne KN-kode angives kun til orientering.

3. Eksisterende foranstaltninger

De gældende foranstaltninger er en endelig antidumpingtold, der indførtes ved Rådets forordning (EF) nr. 1490/96(4), udvidet ved forordning (EF) nr. 2513/97(5), for at omfatte importen af bånd af polyester, som undgik den oprindelige foranstaltning.

4. Begrundelse for den fornyede undersøgelse

Anmodningen begrundes med, at foranstaltningernes bortfald sandsynligvis vil medføre, at der igen vil finde dumping sted med deraf følgende skade for erhvervsgrenen i Fællesskabet.

For så vidt angår risikoen for fornyet dumping blev der forelagt dokumentation for, at eksport til andre tredjelande (såsom USA, Ukraine, Ungarn og Litauen) skete til dumpingpriser. Omgåelsen af foranstaltningerne (se nedenfor) tyder endvidere på en strukturel dumpingtendens. Belarus' eksport af den pågældende vare er ligeledes underlagt antidumpingforanstaltninger i andre tredjelande (Tyrkiet og Polen), hvilket tyder på samme tendens.

Ansøgeren fremlægger dokumentation for, at hvis foranstaltningerne udløber, vil importen af den pågældende vare sandsynligvis stige. Der er en stor uudnyttet kapacitet i Belarus, som formodentlig vil blive ledt til Fællesskabet på grund af de foranstaltninger, der gør sig gældende på traditionelle markeder uden for Fællesskabet (f.eks. i Tyrkiet og Polen), mætningen af andre regionale markeder (navnlig det amerikanske kontinent og det asiatiske stillehavsområde) og de gode distributionskanaler, der er etableret for belarussiske varer i Fællesskabet. Endvidere giver tidligere omgåelser (se nedenfor) en indikation af, hvilke mængder der kan forventes at blive eksporteret til Fællesskabet.

Med hensyn til skadesaspekterne hævder ansøgeren, at EF-erhvervsgrenens situation stadig er skrøbelig, og at enhver genoptagelse af en betydelig dumpingimport fra det pågældende land sandsynligvis igen vil påføre EF-erhvervsgrenen skade, hvis foranstaltningerne udløber.

Ansøgeren påpeger endvidere, at i den periode, hvor der blev truffet foranstaltninger, underminerede eksportørerne/producenterne af den pågældende vare fra Belarus disse ved at omgå dem, hvilket blev modvirket af forordning (EF) nr. 2513/97, hvorved foranstaltningernes anvendelsesområde blev udvidet til også at omfatte importen af bånd af polyester fra Belarus.

5. Fremgangsmåde

Kommissionen har efter høring af det rådgivende udvalg fastslået, at der foreligger tilstrækkelige beviser til at berettige, at der indledes en fornyet udløbsundersøgelse, og den indleder en undersøgelse i henhold til artikel 11, stk. 2, i grundforordningen.

5.1. Procedure for fastsættelse af sandsynligheden for dumping og skade

Undersøgelsen vil fastslå, om der er sandsynlighed for, at foranstaltningernes udløb vil medføre fortsat eller fornyet dumping og skade.

a) Spørgeskema

For at indhente de oplysninger, som Kommissionen anser for nødvendige for sin undersøgelse, vil den sende spørgeskemaer til erhvervsgrenen i Fællesskabet og alle producentsammenslutninger i Fællesskabet, til eksportørerne og producenterne i Belarus, til alle sammenslutninger af eksportører og producenter, til importørerne og alle sammenslutninger af importører, som er nævnt i anmodningen, eller som samarbejdede i forbindelse med den undersøgelse, der førte til de foranstaltninger, der er omfattet af denne fornyede undersøgelse, samt til myndighederne i det pågældende eksportland.

Under alle omstændigheder bør alle parter straks kontakte Kommissionen pr. telefax for at finde ud af, om de er anført i anmodningen, og om nødvendigt anmode om et spørgeskema inden for den frist, der er fastsat i punkt 6.a), da fristen i denne meddelelses punkt 6.b) gælder for alle interesserede parter.

b) Indhentning af oplysninger og afholdelse af høringer

Alle interesserede parter opfordres til at tilkendegive deres synspunkter, indgive andre oplysninger end besvarelserne af spørgeskemaerne og fremlægge dokumentation herfor. Disse oplysninger og dokumentationen herfor skal være Kommissionen i hænde inden for den frist, der er fastsat i denne meddelelses punkt 6.b).

Kommissionen kan desuden høre interesserede parter, hvis de indgiver en anmodning, hvoraf det fremgår, at der er særlige årsager til, at de bør høres. En sådan anmodning skal fremsættes inden for den frist, der er fastsat i denne meddelelses punkt 6.c).

c) Valg af tredjeland med markedsøkonomi

I overensstemmelse med artikel 2, stk. 7, i grundforordningen påtænker man at vælge Taiwan som et passende land med markedsøkonomi med henblik på fastsættelse af den normale værdi for Belarus, bl.a. fordi det blev anvendt som analogt marked i de tidligere undersøgelser af samme vare. Interesserede parter opfordres til at fremsætte bemærkninger om rimeligheden af dette valg inden for den frist, der er fastsat i denne meddelelses punkt 6.d).

5.2. Procedure for vurderingen af Fællesskabets interesser

Hvis det bekræftes, at der er sandsynlighed for fortsat dumping og skade, vil der i overensstemmelse med artikel 21 i grundforordningen blive truffet en afgørelse om, hvorvidt det strider mod Fællesskabets interesser at opretholde eller ophæve antidumpingforanstaltningerne. Erhvervsgrenen i Fællesskabet, importørerne, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og indgive oplysninger til Kommissionen inden for den frist, der er fastsat i punkt 6.b) i denne meddelelse, hvis de kan dokumentere, at der er en objektiv forbindelse mellem deres aktiviteter og den pågældende vare. Parter, som har reageret som anført i foregående sætning, kan anmode om en høring med angivelse af, hvilke særlige grunde der er til, at de bør høres, inden for den frist, der er fastsat i punkt 6.c). Det skal bemærkes, at der kun tages hensyn til oplysninger indgivet i henhold til artikel 21, hvis oplysningerne er behørigt dokumenterede ved indgivelsen heraf.

6. Frister

a) For anmodning om et spørgeskema

Alle interesserede parter, der ikke samarbejdede i forbindelse med den undersøgelse, som førte til de foranstaltninger, der er genstand for denne fornyede undersøgelse, bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

b) For parter til at give sig til kende og indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og indgive besvarelser af spørgeskemaer eller alle andre oplysninger senest 40 dage regnet fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen.

c) Høringer

Interesserede parter kan også anmode om at blive hørt af Kommissionen inden for samme frist på 40 dage.

d) Særlig frist for valg af land med markedsøkonomi

Parter i undersøgelsen kan fremsætte bemærkninger til, hvorvidt det er passende at anvende Taiwan som land med markedsøkonomi, jf. punkt 5.1.c), med henblik på fastsættelsen af den normale værdi for Belarus. Disse bemærkninger skal være Kommissionen i hænde senest ti dage efter offentliggørelsen af denne meddelelse i De Europæiske Fællesskabers Tidende.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-postadresse, telefon-, telefax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat B og C

TERV - 0/13

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex COMEU B 21877.

8. Manglende samarbejdsvilje

I tilfælde, hvor en af de interesserede parter nægter at give adgang til de nødvendige oplysninger eller på anden måde undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Konstateres det, at en interesseret part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

(1) EFT C 29 af 30.1.2001, s. 3.

(2) EFT L 56 af 6.3.1996, s. 1.

(3) EFT L 257 af 11.10.2000, s. 2.

(4) EFT L 189 af 30.7.1996, s. 13.

(5) EFT L 346 af 17.12.1997, s. 1.